Tidligere medlem af byrådet i Rebild, Rikke Karlsson, og tidligere journalist hos Nordjyske Medier, Asbjørn With, har igennem flere år haft tæt kontakt til børnene og moren i den såkaldte Rebild-sag. Samtidig står de bag utraditionelt at have forhandlet den hidtil største erstatning i sager om overgreb og kommunalt svigt i hus til de ti børn. Det utraditionelle består i, at det lykkedes de to at gå direkte til Rebild Kommunes kommualdirektør og få lavet et forlig - uden om retsinstanser. Det endelige punktum i sagen blev sat torsdag, men sagen og den tætte kontakt til familien i Rebild-sagen har ændret de to forhandleres liv for altid. - Det er en sag, der har ændret mig som menneske, og de børn, jeg har mødt, er gået helt ind under huden og er ligesom en del af min familie, fortæller Asbjørn With, da TV2 Nord møder dem på Rold Kro, umiddelbart efter de på vegne af børnene har skrevet under på det papir, der dels sikrer børnene 450.000 kroner hver og dels er et udtryk for en ubetinget undskyldning fra Rebild Kommune. Karlsson: - Børnene er mærket af smerte Rikke Karlsson er dybt berørt, når hun bliver spurgt til, hvordan Rebild-børnene har det i dag. Hun har svært ved at holde tårerne tilbage – og samtidig er hun tydeligvis stolt på børnenes vegne. - Det er ti meget forskellige børn, så det er svært at svare entydigt på, hvordan de har det. De skal alle kæmpe, de er mærket af smerte og deres oplevelser, men fælles for dem er, at de har samme historie. Og de holder sammen, de er så kærlige og omsorgsfulde – og mange af dem synes, det ligesom er til at holde, hvis de kan være med til at hjælpe andre, der måtte være i samme situation, fortæller Rikke Karlsson. Hun er i øjeblikket sammen med Asbjørn With i gang med at skrive hele tre bøger om familien. To om børnene og en om moren til børnene. For hun er set med Rikke Karlssons øjne også offer i den gruopvækkende sag. Sandheden skal frem i lyset Sageh har Rikke Karlsson – som daværende medlem af byrådet i Rebild Kommune, brugt mange måneder på at få frem i lyset. Hun kontaktede journalist Asbjørn With, da hun mente, at kunne bevise, at den var helt gal i Rebild Kommune. Det var ifølge hendes oplysninger embedsmænd og ikke politikere, der styrede kommunen. Samtidig med, at hun havde en klar følelse af, at hun ikke blev korrekt informeret, når hun spurgte på sager. Hun oplevede, at den virkelighed, som blev skabt på rådhuset, ikke var den virkelighed, hun oplevede og fik tilbagemeldinger på ude i byen. - Jeg var ligeglad med, om den her sag kostede mig mit politiske liv, jeg kunne ikke klare alle de usandheder, jeg oplevede i Rebild Kommune på daværende tidspunkt. Jeg havde prøvet at råbe mine byrådskolleger op, men ingen ville lytte - tværtimod var der masser af advarsler; jeg skulle bare lade det ligge. Jeg blev rasende og kontaktede Asbjørn, som jeg egentlig ikke kendte og aldrig havde mødt, men jeg havde læst nogle af hans artikler i Nordjyske og havde en klar oplevelse af, at han var en journalist, der arbejdede med hjertet forrest, fortæller Rikke Karlsson. Sagerne fyldte døgnets 24 timer Mens så godt som alle byrådskolleger og embedsmænd i Rebild Kommune vendte Rikke Karlsson ryggen, så stod Asbjørn With klar til at sætte sig ind i den stribe af børnesager, som Rikke Karlsson mente, kommunen havde lavet fejl i. De to begyndte det omfattende undersøgelsesarbejde, og det blev et arbejde, der strakte sig langt ud over normal arbejdstid for henholdsvis byrådsmedlemmet og journalisten. I et halvt år fyldte børnesagerne alle døgnets 24 timer - fordi de ikke kunne lade være. For noget var ifølge deres foreløbige undersøgelser helt galt. En af de sager, de to undersøgte, var det, der siden udviklede sig til en af danmarkshistoriens mest omfattende – og omtalte - sager om overgreb mod børn; nemlig Rebild-sagen. En dengang 56-årig mand og far havde i årevis forgrebet sig på syv af sine egne børn samt to børn den for familien. Manden blev idømt 12 års fængslet i 2012 for overgrebene. Igennem flere år havde Rebild Kommune fået flere underretninger fra bekymrede lærere og pædagoger om noget var helt galt i den familie, men kommunen overhørte alle advarsler. - De børn gik jo faktisk for lud og koldt vand, de fik ikke den hjælp, som kommunen skulle give, og det berørte mig dybt. Jeg dykkede ned i sagen, læste alle sagsakter, og jeg var vist nærmest som en gal videnskabsmand på et tidspunkt, der lå papirer om sagen på gulvet i hele mit hus, og mine børn havde vist lidt svært ved at få kontakt, fortæller Rikke Karlsson. Historisk svigt fra kommunens side Det skulle vise sig at de to var ved at dykke ned i en af danmarkshistoriens værste historier om systematiske seksuelle overgreb mod børn – og så voldsom en sag om kommunalt svigt, som ingen af de to havde regnet med. - Bedst som vi tænkte, nu kan det ikke blive værre, så dukkede noget nyt op, så jo, det kunne blive værre, siger Rikke Karlsson. Sagen kom til offentlighedens kendskab i 2012, da Nordjyllands Politi efter halvandet års efterforskning har et anklageskrift klar mod Rebild-faderen.  Det er syv år efter de første indberetninger fra pædagoger om noget er galt i familien. Skarp kritik af Rebild Kommune Sagen er et mørkt kapitel i Rebild Kommunes historie. Ankestyrelsen udtrykker tilbage i 2012 hård kritik af Rebild Kommunes sagsbehandling i Rebildsagen. Rapporten konkluderer, at kommunen ikke har reageret på alvorlige indberetninger, og at der har manglet systematik, dokumentation og opfølgning i sagsbehandlingen. Samtidig har sagen været med til at ændre lovgivningen for børneområdet og omkring kommunernes ansvar. - Jeg sporer også vis stolthed blandt børnene over at være med til at gøre forskel for andre – og det er vigtigt for dem at skabe håb for andre i samme situation som dem, siger Rikke Karlsson. - For mig er det ikke slut, og for de unge mennesker i sagen er det slet ikke slut. De skal kæmpe sig igennem for at få et almindeligt liv som alle andre. Det kan hverken en undskyldning fra kommunen eller et pengebeløb rette op på, siger Asbjørn With og tilføjer: - Det har da haft nogle omkostninger på det personlige plan for mig at komme igennem det her, men jeg vil ikke have undværet det. Det har bestemt været det værd - med afstand. En rapport fra Kommunernes Landsforening slog i 2012 fast, at der ikke kan placeres politisk ansvar i Rebildsagen, da det ikke vurderes, at byrådet har haft kendskab til den mangelfulde sagsbehandling. Asbjørn With vandt i 2013 den journalistiske pris, Cavlingprisen, for sit store og vedholdende arbejde med at dække kommunens svigt i Rebildsagen.

Opsummering:
Tidligere byrådsmedlem i Rebild, Rikke Karlsson og journalist Asbjørn With trak denne uge overskrifter, da de forhandlede historisk erstatning hjem til børnene i Rebild-sagen.